મોદીએ જે વલણ લીધું છે તે યોગ્ય છે તે કહેવાની જરૂર નથી. ભારત માટે આતંકવાદ મોટો પડકાર છે અને આ પડકારને ભારત પહોંચી વળવા ભારતને પોતાના જેવા જ વિચારો ધરાવતા દેશોના સાથની જરૂર છે જ. જોર્ડન તેમાંથી એક દેશ છે એ કહેવાની જરૂર નથી. જોર્ડન માત્ર એકાદ કરોડની વસતી ધરાવતો દેશ છે અને અત્યંત સમૃદ્ધ છે પણ તેનું અર્થતંત્ર એટલું મોટું નથી કે આપણને બહુ ફાયદો થાય. દક્ષિણ પશ્ર્ચિમ એશિયામાં અકાબા ખાડ઼ીની નીચે સીરિયાઈ રણપ્રદેશના દક્ષિણી ભાગમાં આવેલો અરબ દેશ જોર્ડન બીજા આરબ દેશોની જેમ સમૃદ્ધ છે પણ બીજા આરબ દેશોની જેમ પેટ્રોલિયમમાંથી કમાણી નથી કરતો. જોર્ડન પોતાને ત્યાંથી વીકળતા પેટ્રોલિયમનો ઉપયોગ પોતાના માટે જ કરે છે. તેના કારણે આપણે તેની પાસેથી પેટ્રોલિયમની આશા ના રાખી શકીએ. જોર્ડનનો મોટાભાગનો વિસ્તાર રણપ્રદેશ છે, વિશેષ રૂપે આરબ રણપ્રદેશ. જોકે, વાયવ્ય ક્ષેત્રમાં આવેલી જોર્ડન નદીનો મુખત્રિકોણ પ્રદેશ ઉપજાઊ ક્ષેત્ર મનાય છે તેથી જોર્ડનમાં સમૃદ્ધિ છે. દેશની રાજધાની અમ્માન ઉત્તર પશ્ર્ચિમમાં સ્થિત છે અને આ વિસ્તાર પણ ફળદ્રુપ છે. આ બધું તેના પોતાના લોકોને સુખી રાખવા પૂરતું છે પણ બીજા દેશોને જોર્ડન આર્થિક રીતે બહુ મદદરૂપ થઈ શકે તેમ નથી. સંરક્ષણ માટે જોર્ડન અમેરિકા પર નિર્ભર છે તેથી સંરક્ષણ ક્ષેત્રે પણ તેની સાથે બહુ સહકાર સંભવ નથી પણ ઈસ્લામ જગતમાં તેનો પ્રભાવ અને ખાસ તો તેના ઉદાર વિચારોના કારણે તે ભારતને બહુ મદદરૂપ થઈ શકે તેમ છે.